《苏内相在黄冈尝从桃花寺僧觅茶栽移种雪堂下余始至此会岁且暮明年春得新芽试之色香味俱绝不减湖越二品》
宋代·周紫芝

梅雪既扫地，桃花露微红。风从北苑来，吹入茶坞中。

真香不可说，玉色谁与同。不知耐几汤，成此三味功。

顾渚与日注，名高各雌雄。四海一大地，所至皆春风。

物固有不幸，乃尔殊穷通。此品不见称，白云空蒙茸。

移栽雪堂下，赖有黄冈翁。来禽青李帖，绝世无此工。

遂使桃花名，遍满江西东。此老久下世，真赏殊未逢。

只今调粥手，乳花为谁浓。堂今在馆驿，树亦知何踪。

树固不足惜，馆驿行当空。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。